ORDE do 25 de maio de 2005 de aprobación definitiva da modificación puntual do Plan Xeral de Ordenación Municipal do sistema xeral viario. Conexión da C-646 coa CP-3603 (estrada de Covas) do concello de Ferrol (A Coruña). (Expediente AC-04/017 AD).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 22/06/2005

O planeamento urbanístico vixente no municipio de Ferrol é o Plan Xeral de Ordenación Municipal, que foi aprobado definitivamente polo concello o 18-12-2000.
O Concello de Ferrol formula unha modificación do Plan Xeral de Ordenación Municipal vixente (en adiante PXOM), que ten por obxecto a variación do trazado da vía de conexión da C-646 coa CP-3603 (estrada de Covas), pertencente ao sistema xeral de comunicacións do PXOM, coincidente co trazado previsto no Plan sectorial da rede viaria de Ferrol, Fene, Neda, Narón, Ares, Mugardos e Cabanas, que foi aprobado definitivamente por acordo do Consello da Xunta de Galicia do 30 de xaneiro de 2003.
De conformidade co disposto na disposición transitoria primeira 1.g) da Lei 9/2002, do 30 de decembro, de ordenación urbanística e protección do medio
rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido o 30 de xuño de 2004, de conformidade co disposto no artigo 85.1º da Lei 9/2002, con observacións ao proxecto daquela presentado.
O Pleno da Corporación, en sesión do 14 de setembro de 2004, aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 1 de outubro de 2004 e nos xornais La Voz de Galicia do 23 de setembro de 2004 e Diario de Ferrol do 24 de setembro de 2004. Non foron presentadas alegacións, conforme o certificado incluído para o efecto no expediente.
No expediente constan os informes favorables do arquitecto de planeamento e xestión do concello e do oficial maior, ambos os dous do 27-12-2004.
Así mesmo constan no expediente os informes da Dirección Xeral de Calidade e Avaliación Ambiental da Consellería de Medio Ambiente, do 25 de outubro de 2004, no cal se indica que non procede someter o proxecto de modificación do PXOM ao trámite de avaliación de impacto ou efectos ambientais, sinalándose non obstante unha serie de medidas que hai que ter en conta nas obras de construción da vía; da Deputación Provincial da Coruña, do 3 de decembro de 2004, no que se informa que non existe inconveniente ningún para a modificación do PXOM; e da Subdirección Xeral de Estradas da Dirección Xeral de Obras Públicas da CPTOPV, do 14 de decembro de 2004, en que se informa favorablemente, ao tratarse dun axuste do trazado que non afecta á funcionalidade da vía, que a súa titularidade será municipal e toda vez que o plan sectorial establece a posibilidade de pormenorizar o trazado mediante unha modificación puntual do PXOM.
O Pleno da Corporación, en sesión do 30 de decembro de 2004, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
No proxecto aprobado provisionalmente cumpríronse as observacións sinaladas no informe da consellería previo á aprobación inicial do 30 de xuño de 2004.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data,
DISPOÑO:
Artigo único.-Aprobar definitivamente a modificación puntual do Plan Xeral de Ordenación Municipal sistema xeral viario. Conexión da C-646 coa CP-3603 (estrada de Covas) do concello de Ferrol (A Coruña), que fora aprobado provisionalmente polo concello o 30 de decembro de 2004.
Disposición derradeira
Primeira.-Recursos.
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Segunda.-Entrada en vigor.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 25 de maio de 2005.
Alberto Nuñez Feijoo
Vicepresidente primeiro e conselleiro de Política
Territorial, Obras Públicas e Vivenda